নারদকাণ্ডে পুলিশ কী করে তদন্ত করবে, সেই নিয়ে আবার প্রশ্ন তুলল কলকাতা হাইকোর্টের প্রধান বিচারপতির ডিভিশন বেঞ্চ। বুধবার নারদ-কাণ্ড নিয়ে জনস্বার্থ মামলার শুনানির সময়ে ভারপ্রাপ্ত প্রধান বিচারপতি বলেন, একজন পুলিশ অফিসারও যখন এই মামলায় জড়িত তখন পুলিশ কী করে তদন্ত করবে?
নারদ কেলেঙ্কারি নিয়ে তদন্ত করার এক্তিয়ার সিবিআই-এর নেই। অভিযুক্ত আইপিএস অফিসার সৈয়দ মহম্মদ হুসেন মির্জার আইনজীবী এই সওয়াল করতেই বিচারপতি বলেন, আপনি একজন পুলিশ অফিসারের হয়ে মামলা লড়ছেন। তাহলে আপনি কি মনে করেন, রাজ্য পুলিশ এই মামলার তদন্ত স্বাধীন ভাবে করতে পারবে?
এর সঙ্গেই আদালতের মন্তব্য, একজন পুলিশ অফিসার অভিযুক্ত হওয়া সত্বেও সব পুলিশ চোখ বন্ধ করে রাখে কী করে?
গত বিধানসভা নির্বাচনের আগে নারদ নিউজের সাংবাদিকের স্টিং অপারেশনে ধরা পড়েন কয়েকজন তৃণমূল নেতা-মন্ত্রী ও এক পুলিশ অফিসার একজন ব্যবসায়ীর জনসংযোগ অফিসারের থেকে ঘুষ নিচ্ছেন। তার সত্যতা যাচাই করে সিবিআই তদন্ত চেয়ে কলকাতা হাইকোর্টে জনস্বার্থ মামলা হয়। তারই শুনানি চলছে।